Biela veľryba

Biela veľryba (angl. Moby-Dick; or, The Whale, často skrátene Moby-Dick) je román Hermana Melvilla, prvýkrát publikovaný v 1851, v slovenčine prvýkrát v roku 1958.

Román opisuje dobrodružnú cestu námorníka Izmaela na veľrybárskej lodi Pequod kapitána Ahaba (prezývaný Hromovládca). Izmael skoro zistí, že jediný cieľ Ahabovej cesty je nájdenie Bielej veľryby (Moby Dick), krutého a záhadného bieleho vorvaňa tuponosého. Pri prvom stretnutí vorvaň zničil Ahabovu loď a jeho nohu. Teraz je cieľom Ahabovej cesty pomsta.

Román má 135 kapitol. Melville v románe používa štylizovaný jazyk, symbolizmus a metaforu. Román sa hodnotí ako americký romantizmus.

Biela veľryba je v poradí šiesta kniha, ktorú americký spisovateľ Herman Melville napísal. Po smrti Melvilla sa dielo považovalo len za knižku pre deti, ktorá opisuje dobrodružstvá na mori, no neskôr sa z nej stal jeden z najúspešnejších amerických románov a taktiež kľúčovým dielom amerického romantizmu. Začiatočná veta "Volajte ma Izmael" je jedna z najznámejších fráz západnej literatúry. Izmael je rozprávač príbehu rybárskej lode Pequod, pod velením kapitána Ahaba. Román Biela veľryba zaznamenáva život na mori a filozofickú oslavu života. Dielo opisuje posadnutosť kapitána Ahaba zabiť obrovskú bielu veľrybu. Pre kapitána je biela veľryba priama cesta zla. Život je oceán, v ktorom má sila zla nadvládu. Dielo poukazuje na silu dobra, ktorá musí bojovať až do konca, aby prekonala zlo.

 Obsah diela 

Rozprávač Izmael je šikovný mladý muž, ktorý pôsobil na obchodnej lodi, no rozhodol sa, že ju vymení za rybársku. Jednu decembrovú noc prichádza do New Bedfordu, kde spoznáva polynézskeho rybára Queequega, s ktorým sa rozhodnú pre plavbu do Nantucketu v Massachusetts. Tam sa nalodia na loď Pequod, ktorej kapitán Ahab je preslávený svojimi dobrodružstvami, ktoré sa medzi námorníkmi šíria. Títo dvaja muži stretnú záhadného muža Elijaha, ktorý sa im snaží naznačiť aké majú problémy s kapitánom. Kapitán Ahab väčšinu času trávi vo svojej kajute, zatiaľ čo hlavný palubný dôstojník Starbuck, ktorý sa stará o chod lode. Druhý dôstojník sa volá Stubb a tretí Flask. Až po určitej dobe strávenej na mori, sa v jedno ráno objaví kapitán Ahab, ktorého vzhľad je odstrašujúci. Od kolena dole mu chýba noha, ktorá je nahradená protézou vyrobenou z čeľustí vorvaňa. Neskôr si kapitán Ahab zvolá celú svoju posádku aby ju oboznámil so svojim tajným plánom zabiť veľkú bielu veľrybu. Jediný Starbuck prejaví odpor. Záhadné tmavé postavy, ktoré sa objavovali na palube lode Pequod, boli kapitánovou vlastnou tajnou posádkou, ktorej členom bol aj záhadný lovec rýb Fedallah (Parsee). Jediná vec, ktorá zaujíma kapitána Ahaba, keď stretne na mori iné lode je či už niekto videl veľkú bielu veľrybu. Po priplávaní do Tichého oceánu, Queequeg náhle smrteľne ochorie a zostrojí si rakvu, ktorá sa však po jeho uzdravení stáva „jediným záchranným člnom” lode Pequod. Následne stretávajú loď Rachel, ktorá žiada o pomoc kapitána Ahaba pri hľadaní strateného člna. Kapitán odmieta pretože sú už veľmi blízko k dosiahnutiu svojho cieľa a tým je nájsť bielu veľrybu. Na ďalší deň konečne zhliadnu Moby Dicka, ktorého prenasledujú dva dni. Moby Dick im spôsobí rozsiahle škody a je zodpovedný aj za zmiznutie Fedallaha. Na tretí deň Moby Dick vypláva na hladinu a odhaľuje Fedallahovu mŕtvolu. Napriek Starbuckovým upozorneniam, kapitán si nedá povedať a pokračuje vo svojom prekliatom love. Moby Dick naráža na loď Pequod, ktorá sa začne potápať. Ako Ahab znova útočí na veľrybu, lano z harpúny, ktoré bolo prichytené na bielej veľrybe sa mu omotá okolo krku a stiahne ho do hlbín mora. Loď Pequod je zranenou veľrybou zničená, jediný ktorý túto plavbu prežije je Ishmael, ktorého zachráni Queequegova rakva.

 Hlavné postavy 
V tomto diele sa nachádza 30 postáv na palube, čo symbolizuje 30 amerických štátov v tom čase.
Izmael – je rozprávač a najmladší člen posádky Pequod. Izmael nehrá hlavnú úlohu, čo sa týka deja románu, no z jeho rozprávania sa dozvedáme veľa informácii o veľrybách a ich love. Reprezentuje sociálnu triedu ľudí ako siroty a ľudí vyčlenených zo spoločnosti. Je to postava, ktorá ako jediná prežila lov na Moby Dicka. Postava Izmaela pochádza zo Starého Zákona.
Ahab – je tyran a kapitán lode Pequod. Kvôli Moby Dickovi prišiel o nohu. Jeho túžbou je zničiť veľrybu. Ako kapitán má síce diktátorské sklony, no je spravodlivý.
Moby Dick – obrovská biela veľryba. Predstavuje hrozbu a nebezpečenstvo pre námorníkov a pre Ahaba je stelesnením zla.
Queequeg – je jedným zo skúsených lovcov veľrýb a Izmaelov najlepší priateľ. Je statočný a štedrý. Všetci spomenutí lovci ako Queequeg, Tashego a Daggoo v diele sú pohani z rôznych kútov sveta.
Elijah – je pomenovaný po biblickom prorokovi Elijahovi. Ďalšie postavy sú napríklad kapitán Boomer, mladý hlavný dôstojník posádky Starbuck, druhý dôstojník Stubb, tretí dôstojník Flask.

 Témy v diele Biela veľryba 
Cez postavu Izmaela sa autor snaží poukázať na to, že „veľryba“ môže zobrazovať neuveriteľné množstvo významov. V priebehu románu sa autor snaží vykresliť všetkými možnými spôsobmi povahu veľrýb. Toto množstvo spôsobov, ktoré nám Izmael ponúka, naznačuje, že ľudské vedomosti sú vždy obmedzené a nedostatočné. Sú tu vykreslené alegórie, ako napríklad boj medzi človekom a silami prírody. Niekto v Moby Dickovi vidí symbol lovu a niekto zas veľkosť a mystickosť. Najväčší problém vnímania človeka je vidieť v tom, že ako veľryba pláva, väčšinu svojho tela má pod vodou mimo dohľadu, nikto netuší kam smeruje a čo robí. Ľudstvo nevie o všetkom, vie iba nadobudnúť určitý zlomok poznatkov z pozorovania jednotlivcov či prostredia, ku ktorým má prístup. Na prvý pohľad sa zdá, že Pequod (názov lode) je akýmsi ostrovom rovnocennosti a priateľstva uprostred rasistického a hierarchicky usporiadaného sveta. Na palube lodi sú ľudia zo všetkých kútov sveta a rôznych rás, na pohľad sa zdá, že spolu dobre vychádzajú a že sú si rovní. Muži na palube sú platení podľa ich zručností, avšak tú najhoršiu a najnebezpečnejšiu robotu robia väčšinou černosi. Tu autor poukazuje na to, že v skutočnosti si ľudia na palube nie sú až tak rovní.

 Symboly 
Belosť – Biela farba - Podľa Izmaela je belosť zlá, pretože reprezentuje niečo neprirodzené a odstrašujúce ako napríklad albínov, ktorí žijú v extrémnych podmienkach, alebo vlny, ktoré narážajú do skál. Tieto príklady sú opakom vzťahu bielej farby v spojení s čistotou a nevinnosťou. Moby Dick je vrchol belosti a postavy v diele nevedia pochopiť takú žiarivú belosť veľryby. Napríklad Ahab verí, že Moby Dick reprezentuje zlo, zatiaľ čo Izmael zlyhal v pokusoch vedecky dokázať základnú podstatu života veľryby.
Pequod – loď - Názov Pequod je pomenovaný podľa amerického kmeňa domorodcov z Massachusetts, tento kmeň neustál príchod bielych, čo pripomína zánik lode Pequod, ktorá symbolizuje osud. Loď je namaľovaná čiernou farbou a je pokrytá zubami a kosťami veľryby, čo symbolizuje násilnú smrť. Loď je zdobená jednoducho ako rakva, ktorou sa nakoniec Pequod stala.
Moby Dick - Pojem „Moby Dick“ môže predstavovať viacero významov. Pre posádku lode Pequod obrovská biela veľryba predstavuje obavy o tom, aká je ich práca nebezpečná a desivá. Vzhľadom k tomu, že nemajú žiadne predstavy o tom, ako zlomyseľne sa Moby Dick môže zachovať k ľuďom, príbehy o veľrybách im pomáhajú čeliť svojmu strachu, prekonať ho a pokračovať ďalej. Na druhej strane Ahab verí, že Moby Dick je stelesnenie všetkého zla a jeho osudom je ho zničiť. Ďalej biela veľryba predstavuje niečo alegorické ako napríklad neznámeho Boha.
Rakva - Queequegova Rakva symbolizuje život a smrť. Queequeg vyrobil rakvu, keď bol vážne chorý a keď vyzdravel predstavovala pre neho túžbu žiť. Múdrosť, ktorú má vytetovanú na svojom tele, si vyrezal do rakvy. Rakva taktiež symbolizuje život morbídnym spôsobom, keďže nahradila záchranný prvok lode Pequod. Keď sa Pequod potopil, rakva sa stala záchranným „člnom“ pre Izmaela a zachránila mu život, a tým aj život rozprávača.MELVILLE, Herman: Moby-Dick; HarperCollins Publishers, England, 2013, p.608

 Referencie 

 Iné projekty 

 Externé odkazy 

Kategória:Romány USA
Kategória:Knihy z 1851
Kategória:Sfilmované romány
Kategória:Romány 19. storočia